
ประกาศองค์การบริหารส่วนตำบลแม่เจ้าอยู่หัว
เรื่อง  การขึ้นทะเบียนรับสวัสดิการเบี้ยความพิการ
ประจำปีงบประมาณ  พ.ศ. 2556
…………………………………………

ตามที่ กระทรวงมหาดไทย ได้ประกาศใช้ระเบียบกระทรวงมหาดไทยว่าด้วยหลักเกณฑ์การจ่ายเงินเบี้ยความพิการขององค์กรปกครองส่วนท้องถิ่น พ.ศ. 2553  เพื่อใช้ในการดำเนินการจ่ายเงินเบี้ยความพิการขององค์กรปกครองส่วนท้องถิ่น ซึ่งตามความนัยข้อ 7 แห่งระเบียบกระทรวงมหาดไทย ภายในเดือนพฤศจิกายนของทุกปีให้ผู้พิการลงทะเบียนและยื่นคำขอรับเงินเบี้ยความพิการในปีงบประมาณถัดไปด้วยตนเองต่อองค์กรปกครองส่วนท้องถิ่นที่ตนมีภูมิลำเนา  ณ สำนักงานขององค์กรกครองส่วนท้องถิ่นหรือสถานที่ที่องค์กรปกครองส่วนท้องถิ่นกำหนด  นั้น


เพื่อให้การดำเนินการตามระเบียบดังกล่าวเป็นไปด้วยความถูกต้องเรียบร้อย องค์การบริหารส่วนตำบลแม่เจ้าอยู่หัว จึงขอประกาศให้ผู้พิการที่มีคุณสมบัติตามหลักเกณฑ์ต่อไปนี้และมีความประสงค์จะขอรับการสงเคราะห์เบี้ยความพิการ ไปติดต่อยื่นคำร้องขอขึ้นทะเบียนตามวัน เวลา และสถานที่ที่องค์การบริหารส่วนตำบลแม่เจ้าอยู่หัว ได้ประกาศกำหนดโดยผู้พิการที่จะมีสิทธิได้รับเบี้ยความพิการจะต้องมีคุณสมบัติและดำเนินการดังต่อไปนี้

1. คุณสมบัติของผู้มีสิทธิ์ได้รับเบี้ยความพิการ 
1.1 มีสัญชาติไทย
1.2 ต้องมีบัตรประจำตัวคนพิการ
1.3 ต้องมีชื่ออยู่ทะเบียนบ้านในตำบลแม่เจ้าอยู่หัว
1.4 ต้องเป็นคนพิการที่ไม่ได้รับเบี้ยยังชีพผู้พิการ 
1.5 ไม่เป็นบุคคลซึ่งอยู่ในความอุปการะของสถานสงเคราะห์ของรัฐหรือสถานสงเคราะห์ของเอกชนที่ได้รับเงินอุดหนุนส่วนใหญ่จากรัฐ หรือถูกขังในเรือนจำตามหมายจำคุกโดยคำพิพากษาถึงที่สุดให้จำคุก  และให้หมายความรวมถึงบุคคลซึ่งถูกขังไว้ตามคำสั่งที่ชอบด้วยกฎหมายให้ลงโทษด้วย
2. ขั้นตอนการยื่นคำขอขึ้นทะเบียนรับเงินสวัสดิการเบี้ยความพิการ
2.1 คนพิการรายใหม่ที่ยังไม่เคยลงทะเบียนมาก่อน ซึ่งมีคุณสมบัติครบถ้วนตาม ข้อ 6 แห่งระเบียบกระทรวงมหาดไทย ฯ พ.ศ. 2553  ในพื้นที่องค์การบริหารส่วนตำบลรวมทั้งคนพิการที่ย้ายภูมิลำเนาเข้ามาใหม่ในพื้นที่องค์กรปกครองส่วนท้องถิ่นแต่ยังไม่ได้ขึ้นทะเบียนตามข้อ 8 แห่งระเบียบกระทรวงมหาดไทยฯ พ.ศ. 2553 ที่มีความประสงค์จะยื่นคำขอลงทะเบียนขอรับเงินเบี้ยความพิการต่อองค์กรปกครองส่วนท้องถิ่นที่ตนเองมีชื่ออยู่ในทะเบียนบ้าน  ระหว่างวันที่  1 - 30  พฤศจิกายน  2554 ในวัน เวลาราชการ ณ ที่ทำการองค์การบริหารส่วนตำบลแม่เจ้าอยู่หัว   พร้อมหลักฐาน  ดังต่อไปนี้
2.1.1 สำเนาบัตรประจำตัวคนพิการ จำนวน  1  ฉบับ   
2.1.2 สำเนาทะเบียนบ้านคนพิการ  จำนวน  1  ฉบับ   
2.1.3 สำเนาสมุดบัญชีธนาคาร  กรณีประสงค์จะขอรับเงินผ่านธนาคาร
2.1.4 กรณีขอรับเป็นเงินสด  ให้ระบุแจ้งความจำนงในคำขอขึ้นทะเบียนผู้พิการเพื่อรับเบี้ยความพิการ  ว่าขอรับเป็นเงินสด
2.2  กรณีคนพิการเป็นผู้เยาว์ซึ่งมีผู้แทนโดยชอบธรรม  คนเสมือนไร้ความสามารถ หรือ                     ไร้ความสามารถ ให้ผู้แทนโดยชอบธรรม  ผู้พิทักษ์  หรือผู้อนุบาล แล้วแต่กรณียื่นคำขอแทนโดยแสดงหลักฐานการเป็นผู้แทนดังกล่าว  ทั้งนี้สำหรับผู้พิการกรณีอื่น ซึ่งไม่อาจยื่นคำขอได้ด้วยตนเองให้ผู้ดูแลคนพิการยื่นคำขอแทนโดยให้ผู้ที่เชื่อถือได้รับรองสถานะของคนพิการ แต่ต้องนำหลักฐานของคนพิการและผู้ดูแลคนพิการไปแสดงต่อเจ้าหน้าที่ด้วย  โดยยื่นคำขอประกอบกับเอกสารหลักฐานของคนพิการและสำเนาบัตรประจำตัวประชาชนและสำเนาทะเบียนบ้านของผู้รับมอบอำนาจไปแสดงต่อเจ้าหน้าที่ด้วย

3.  การตรวจสอบและประกาศรายชื่อผู้มีสิทธิ์ได้รับเบี้ยความพิการ ประจำปีงบประมาณ พ.ศ. 2556  
องค์การบริหารส่วนตำบลแม่เจ้าอยู่หัว  จะประกาศรายชื่อผู้มีสิทธิ์ได้รับเบี้ยความพิการ ประจำปีงบประมาณ พ.ศ. 2556  ในวันที่  6  ธันวาคม 2554  ณ  ที่ทำการองค์การบริหารส่วนตำบล            แม่เจ้าอยู่หัว
จึงประกาศมาให้ทราบโดยทั่วกัน



ประกาศ  ณ  วันที่         เดือน ตุลาคม  พ.ศ. 2554






(นายบำเพ็ญ   เจียะรัตน์)

